[pic] | EUROOPAN YHTEISÖJEN KOMISSIO |

Bryssel 20.4.2007

KOM(2007) 205 lopullinen

2006/0018 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston yhteisestä kannasta ehdotukseen Euroopan parlamentin ja neuvoston direktiiviksi neuvoston direktiivin 76/769/ETY muuttamisesta siltä osin kuin kyse on tiettyjen elohopeaa sisältävien mittalaitteiden markkinoille saattamista koskevista rajoituksista

2006/0018 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti

neuvoston yhteisestä kannasta ehdotukseen Euroopan parlamentin ja neuvoston direktiiviksi neuvoston direktiivin 76/769/ETY muuttamisesta siltä osin kuin kyse on tiettyjen elohopeaa sisältävien mittalaitteiden markkinoille saattamista koskevista rajoituksista

(ETA:n kannalta merkityksellinen teksti)

1. TAUSTA

Ehdotuksen toimittaminen Euroopan parlamentille ja neuvostolle (asiakirja KOM(2006) 0069 lopullinen – 2006/0018(COD)): | 21. helmikuuta 2006 |

Euroopan talous- ja sosiaalikomitean lausunto: | 13.9.2006 |

Euroopan parlamentin lausunto, ensimmäinen käsittely: | 14. marraskuuta 2006 |

Neuvoston poliittinen yhteisymmärrys (kilpailukykyneuvosto): | 13. joulukuuta 2006 |

Yhteisen kannan hyväksyminen: | 19.4.2007 |

2. KOMISSION EHDOTUKSEN TAVOITE

Direktiivillä otettaisiin käyttöön tiettyjen elohopeaa sisältävien mittalaitteiden markkinoille saattamista koskevia rajoituksia. Näin pyritään varmistamaan ihmisten terveyden ja ympäristön suojelun korkea taso huolehtien samalla sisämarkkinoiden toimivuudesta.

Tämä ehdotus on ensimmäinen tammikuussa 2005 hyväksytyn elohopeaa koskevan yhteisön strategian toteuttamiseksi suunnitelluista lainsäädäntötoimista. Rajoituksilla kiellettäisiin (kuluttaja- ja ammattikäyttöön tarkoitettujen) elohopeaa sisältävien kuumemittarien ja kaikkien muiden kuluttajakäyttöön tarkoitettujen elohopeaa sisältävien mittalaitteiden markkinoille saattaminen. Potilaan turvallisuuden vuoksi terveydenhuoltoalan muut mittalaitteet kuin kuumemittarit eivät kuulu kiellon soveltamisalaan, koska ei ole varmuutta, että saatavilla on jo luotettavia laitteita, joiden mittaustarkkuus on yhtä hyvä. Koska näiden laitteiden muu ammatti- ja tieteellinen käyttö on vähäistä, suhteellisuuden perusteella rajoitukset eivät koske tällaista käyttöä.

3. YHTEISTÄ KANTAA KOSKEVAT HUOMAUTUKSET

3.1 YLEISIÄ HUOMIOITA YHTEISESTÄ KANNASTA

Komissio hyväksyy neuvoston yhteisen kannan. Yhteinen kanta on neuvoston, Euroopan parlamentin esittelijän ja komission epävirallisissa keskusteluissa saavutetun kompromissin mukainen. Se ei kuitenkaan saanut enemmistön kannatusta Euroopan parlamentissa. Tanskaa ja Ruotsia lukuun ottamatta kaikki jäsenvaltiot tukivat yhteistä kantaa. Tanska ja Ruotsi vastustivat ehdotusta, koska sillä ei kiellettäisi sfygmomanometrien (verenpaineen mittauslaitteiden) käyttöä terveydenhuoltoalalla.

3.2 Euroopan parlamentin tarkistukset, jotka sisällytettiin muutettuun ehdotukseen ja otettiin yhteiseen kantaan

Yhteinen kanta sisältää kaikki komission hyväksymät Euroopan parlamentin tarkistukset. Näitä ovat i) tarkistukset 12, 16 17, jotka komissio hyväksyi kokonaisuudessaan, koska ne selkeyttävät johdanto-osaa, ii) tarkistukset 18 (loppuosa) ja 15, joissa komissiota edellytetään tarkastelemaan mahdollisuutta korvata elohopeaa sisältävät sfygmomanometrit ja muut teolliseen ja ammattikäyttöön tarkoitetut mittalaitteet rajoitusten laajentamiseksi ja iii) tarkistukset 13 ja 19 (ensimmäinen osa), joilla sallitaan ”antiikkisten” elohopeaa sisältävien mittalaitteiden kauppa jatkossa, koska tällainen kauppa on vähäistä eikä aiheuta riskiä ihmisten terveydelle tai ympäristölle.

3.3 Euroopan parlamentin tarkistukset, joita ei sisällytetty muutettuun ehdotukseen eikä otettu yhteiseen kantaan

Komissio ei hyväksynyt joitakin tarkistuksia eikä niitä sisällytetty yhteiseen kantaan. Näitä ovat i) tarkistus 6, koska ei ole tieteellisiä perusteita laajentaa rajoituksia koskemaan muita kuin ehdotuksessa mainittuja elohopeaa sisältäviä mittalaitteita, ii) tarkistus 8, koska komissio ei hyväksy sfygmomanometrien käytön kieltämistä terveydenhuoltoalalla; kyseiset laitteet ovat useimpien lääketieteellisten asiantuntijoiden mukaan tarpeellisia kalibroinnissa ja tietyissä potilaiden taudinmäärityksissä ja hoidoissa, iii) tarkistus 9, joka ei muuttaisi alkuperäistä tekstiä mutta on vähemmän yksiselitteinen ja iv) tarkistus 19 (loppuosa), koska komissio ei hyväksy pysyvää poikkeusta tiettyjen kuluttajakäyttöön tarkoitettujen barometrien osalta, koska vastaavaan hintaan on saatavilla elohopeattomia vaihtoehtoja.

3.4 Komission kanta neuvoston ehdottamiin uusiin säännöksiin

Yhteisessä kannassa esitetään alkuperäiseen ehdotukseen muutoksia, joita komissio voi tukea. Johdanto-osaan tehtyjen tiettyjen selvennysten lisäksi pääasialliset muutokset koskevat seuraavia lisäyksiä: i) antiikkisia mittalaitteita koskeva pysyvä poikkeus, ii) kuluttajakäyttöön tarkoitettuja barometrejä koskeva väliaikainen poikkeus, joka on tarkoitus poistaa asteittain kahden vuoden kuluessa ja iii) kahden vuoden kuluttua direktiivin voimaantulosta komission tarkastelee turvallisempia vaihtoehtoja sfygmomanometreille ja muille mittalaitteille.

3.5 Yhteisen kannan hyväksymisessä esiintyneet ongelmat

Ruotsi ja Tanska äänestivät yhteistä kantaa vastaan, koska ne katsovat, että elohopeaa sisältävien sfygmomanometrien käytölle terveydenhuoltoalalla on saatavilla vaihtoehtoja ja siksi niiden käyttö olisi kiellettävä.

4. PÄÄTELMÄT

KOMISSIO TUKEE YHTEISTÄ KANTAA.

5. KOMISSION LAUSUMAT

Ei lausumia.